Olivera Zekić: Nasmejala sam se rulji u lice i pokazala koliko su njihove “šale”, crteži i fotomontaže glupe i banalne

Povodom saopštenja Koalicije za slobodu medija, pod naslovom: „[Olivera Zekić promoviše nacizam, institucije hitno da reaguju!](https://www.cenzolovka.rs/pritisci-i-napadi/koalicija-za-slobodu-medija-olivera-zekic-promovise-nacizam-institucije-da-hitno-reaguju/)„, obratila nam se predsednica Saveta Regulatornog tela za elektronske medije, Olivera Zekić, čiji odgovor prenosimo u celini:

„Da li se sećate one utakmice, na kojoj su Danija Alveša gađali bananom, a on je mirno oljuštio i pojeo?

Imao je sreće, odmah da vam kažem. Da su u publici, te večeri, bili nezavisni novinari, borci za ljudska prava, samoproglašeni, opozicija, elita i svi drugi vlasnici morala – Dani bi bio optužen da promoviše rasizam, da “paradira” majmunske vrednosti i verujem i da bi popio i kaznu.

To će se, koliko vidim desiti i meni, pošto sam, na svoj nalog na Telegramu, kao profilnu sliku, okačila fotomontažu koju su svojevremeno napravili moji obožavaoci sa Tvitera, a ne zovu se ni Koraks, ni Petričić.

Uradila sam to pošto su me, godinama nazivali raspalom kurvetinon, crtali me kao životinju, pravili moju lutku u zatvorskom odelu, pljuvali me, psovali, kleli i pozivali na razne kazne, uključujući i smrtnu.

Uradila sam isto što bi uradio i Dani Alveš. Nasmejala sam se rulji u lice, i pokazala koliko su njihove “šale”, crteži i fotomontaže glupe i banalne. I mogu da ih podnesem, čak i da ih “prihvatim”.

Da to drugovi iz nazovi nezavisnih medija neće moći da shvate, znala sam unapred. Dani Alveš i banana su za njih jednačina koju nikada neće umeti da reše. A kada je reč o njihovim sagovornicima (Branka Prpa) koji su potrčali da doliju ulje na vatru (koju su ovi sami zapalili, kao Rajhstag, pa požurili sa nađu Georgi Dimitrova, i na brzinu ga proglase krivim), mogu samo da kažem da mi je drago što se bave mojim slučajem. I to istog dana kada je Danas mirno slagao da je i krajem 90-tih “bio sličan porno skandal kao sa Miketićem” i da je tada deljen bilten “sa porno sadržajem o vlasniku opozicionog tabloida Ćuruviji”.

Nije se desilo. Ni slike, ni snimci ni fotomontaže, na kojima je Slavko Ćuruvija.

Umesto toga bila je jedna nesrećna novinarka, i jedan odvratni trač.

I tu davno zaboravljenu svinjariju, danas oživljavaju oni koji ne vide razliku između majmuna i banane, i mržnje i podsmevanja istoj.

A ni Branka Prpa, ni bilo ko drugi, ni reč o tome. Nego o Georgi Dimitrovu i Daniju Alvešu.

Svaka čast svima. Nadam se da vam je banana, na koju ste se okliznuli, prijala“.